MINISTERSTVO ZAHRANIČNÝCH VECÍ SR

Číslo: 101.413/2001-MEPO

Materiál na rokovanie
vlády SR

(Dodatok)
Návrh
Zásad vlády Slovenskej republiky upravujúcich oblasť medzinárodných zmlúv 

_____________________________________________________________________________

Podnet:					Obsah materiálu:

iniciatívny					1. Vyhodnotenie pripomienkového konania

Predkladá: 

Eduard Kukan, 
minister zahraničných vecí

Bratislava         február 2002

Z á z n a m

z porady k návrhu Zásad vlády SR upravujúcich oblasť medzinárodných zmlúv
___________________________________________________________________

Dňa 19.12.2001 sa na MZV SR uskutočnilo pripomienkové konanie k návrhu Zásad vlády SR upravujúcich oblasť medzinárodných zmlúv (ďalej len „zásady“) formou porady. Prezenčná listina zástupcov 34 pozvaných inštitúcií tvorí prílohu tohto záznamu.

Rokovanie viedol generálny riaditeľ sekcie medzinárodnoprávnej a konzulárnej JUDr. Ján Varšo, CSc. (ďalej len „zástupca MZV“).

Na porade bolo vznesených viacero pripomienok formálneho charakteru vrátane legislatívno-technických doplnení, najmä zo strany zástupcu ÚV SR; rozhodujúca väčšina týchto pripomienok bola do zásad zapracovaná.

Zástupca ÚV SR tiež upozornil, aby zásady boli v súlade s pripravovanou novelou zák. č. 575/2001 o organizácii činnosti vlády a organizácii ústrednej štátnej správy, čo bolo v zásadách zohľadnené. Formálne pripomienky ostatných inštitúcií technickej povahy boli na porade priamo vyriešené, resp. vysvetlené.

K druhej časti zásad zástupca Úradu jadrového dozoru SR namietol, že v zásadách nie je jednoznačne upravená, resp. objasnená funkcia ostatných ústredných orgánov štátnej správy v súvislosti s uzavieraním medzinárodných zmlúv. Zástupca MZV k tomu uviedol, že platný ústavný stav neumožňuje inú koncepciu riešenia oproti existujúcej. Ústredný orgán štátnej správy teda pripraví zmluvu a na rokovanie ju predloží príslušný minister. Zástupca KPR SR tiež navrhol, aby do článku 9 bola zapracovaná povinnosť gestora predkladať prezidentské zmluvy KPR SR na vedomie pred ich predkladaním na rokovanie vlády. MZV SR uvedenú pripomienku akceptovalo.

K tretej časti zásad (článok 12 ods. 2) zástupca MF SR vzniesol pripomienku k schvaľovaniu „smernice na expertné rokovania“ a požiadal o vysvetlenie. Pripomienka MF SR bola na porade akceptovaná v tom zmysle, že vláda bude schvaľovať smernicu na expertné rokovanie len v prípade, ak pôjde o prijatie mnohostrannej zmluvy na diplomatickej konferencii zvolanej za týmto účelom.

V rámci štvrtej časti zásad zástupca ÚV SR informoval, že „Doložku o prednosti medzinárodnej zmluvy pred zákonmi“ bude potrebné publikovať v Zbierke zákonov SR; Zástupca MZV SR uviedol, že táto pripomienka bude predmetom ďalšej diskusie hlavne v nadväznosti na novelu Zákona o zbierke zákonov SR. Zástupca MH SR tiež navrhol upraviť podrobne postup gestora v prípade, ak Legislatívna rada vlády nebude súhlasiť s návrhom zmluvy (článok 19). Zástupca ÚV SR v tejto súvislosti informoval, že postup v tomto prípade upravuje Štatút LRV.
K piatej až jedenástej časti zásad neboli vznesené vecné pripomienky.
Na záver porady zástupca MZV uviedol, že prílohu Zásad bude tvoriť zoznam gestorov zmlúv s demonštratívnym výpočtom zmlúv, ktoré patria do ich kompetencie.

V Bratislave, dňa 3.1.2002